Source: http://inatsisit.gl/lov?rid=%7BD0852927-81B1-4ECB-94C4-C94BC0A280A0%7D
Timestamp: 2020-02-23 06:29:46+00:00
Document Index: 19897891

Matched Legal Cases: ['§ 2', '§ 3', '§ 6', '§ 6', '§ 1', '§ 1']

Inatsisartunut Naalakkersuisunullu il.il. ilaasortat aningaasarsiaqartitaanerat il.il. pillugit Inatsisartut inatsisaanni nr. 22-mi 18. december 2003-meersumi, kingullermik inatsisartut inatsisaatigut nr. 2, 15. april 2011-meersukkut allanngortinneqartumi, makku allannguutigitinneqassapput:
1. § 2, imm. 2-5 ima oqaasertaqassapput:
”Imm. 2. Inatsisartunit sulinngiffeqarallartarnermut najuutinngikkallartarnermullu akuersisarnermut malittarisassanik Inatsisartut aalajangersaassapput.
Imm. 3. Aningaasarsiaqaataasumik sulinngiffeqarallarsinnaaneq aatsaat akuersissutigineqarsinnaavoq Inatsisartunut ilaasortaq pissutissaqavilluni najuussinnaanngippat imaluunniit malittarisassat imm. 2 malillugu aalajangersarneqartut tassungalu assersuunneqarsinnaasut malillugit.
Imm. 4. Inatsisartunut ilaasortaq pisuni immikkorluinnaq ittuni aningaasarsiaqaataanngitsumik sulinngiffeqarnissamut akuerineqarpat, ilaasortaq aningaasarsiaqartitaassanngilaq aningaasartuutinulluunniit tapiissutinik pisartagaqassanani, taamatullu aamma sulinngiffeqarallarnerup nalaani soraarnerussutisiassanut ilaasortaajunnaarnersiutinulluunniit katersaqarsinnaanani.
Imm. 5. Inatsisartunut ilaasortaq Naalakkersuisunut ilaasortatut atuuffeqarniarluni sulinngiffeqarallarnissamut akuerineqartoq, sulinngiffeqarallarnerup nalaani ilaasortaajunnaarnersiutissanik katersaqarsinnaanngilaq.”
2. § 3-p kingornanut paragrafitut nutaatut ilanngunneqassaaq:
“3a. Qanigisamik toqusoqartillugu pinartumilluunniit napparsimasoqartillugu malittarisassat Namminersorlutik Oqartussani tjenestemandinut qaqugukkulluunniit atuuttut malillugit akiliunneqarluni angalasoqarsinnaavoq.”
3. § 6 ima oqaasertaqassaaq:
”§ 6. Inatsisartut siulittaasuat, Naalakkersuisut siulittaasuat Naalakkersuisunullu ilaasortat aningaasarsiat § 1, imm. 1-imi taaneqartut saniatigut akissaatit inissisimaffiat 38 malillugu aningaasarsianik tapisianik tamanut atuuttunik ilasanik ukiumut aningaasarsiaqartinneqassapput. Aningaasarsiat naatsorsorneqassapput tjenestemandit akissarsiaasa allallu iluarsiivigineqartarnerat pillugu ASG-mut isumaqatigiissut qaqugukkulluunniit atuuttoq aallaavigalugu.
Imm. 3. Naalakkersuisunut ilaasortanut Inatsisartunut ilaasortaanngitsunut Inatsisartunut ilaasortat aningaasarsiaasa § 1, imm. 1-imi taaneqartut annertoqataannik tapisiaqartitsisoqassaaq.
Imm. 4. Inatsisartut siulittaasuat, Naalakkersuisut siulittaasuat Naalakkersuisunullu ilaasortat qaammatip qinigaaffiup aallaqqaataanit qaammatip taamatut atuukkunnaarfiup naanissaata tungaanut aningaasarsiaqartinneqassapput. Aningaasarsiat qaammammut siumoortumik tunniunneqassapput. Imm. 1 - 3-mi taaneqartutut aningaasarsiat tapisiallu iluarsiivigineqartarnerisa ASG-mi isumaqatigiinniuteqartarfimmi ineriartorneq malittaraat.
Imm. 5. Inatsisartut siulittaasuat Naalakkersuisullu siulittaasuat ineqartinneqassapput. Siulittaasut inigisap attartorneranut akiliisassanngillat, ukiumulli attartornerup kr. 48.000 kr-inik nalilerneqarnera tunngavigalugu akileraartinneqassallutik. Namminersorlutik Oqartussat inissianik ingerlatsinermut aningaasartuutit akilertassavaat. Inissianut atatillugu ingerlatsinermut aningaasartuutit isertitat akileraaruteqaataasussat naatsorsorneqarneranni ilaatinneqartassanngillat.
Imm. 6. Naalakkersuisunut ilaasortanut inissamik atugassiisoqassaaq. Ilaasortat Namminersorlutik Oqartussat atorfimmut atasumik pinngitsoorani inigisassatut inigitittagaanni ineqarnermut akiliutinik naatsorsuisarnermi maleruagassat qaqugukkulluunniit atuuttut 60%-iinik ineqarnermut akiliuteqartassapput.
Imm. 7. Procentip imm. 6-imi taaneqartup aamma sulisorisanut inissiamut ineqarnermut akiliutip tamakkiisup assigiinngissutaat inuit pineqartut isertitaasa akileraaruteqaataasussat naatsorsorneqarneranni ilaatinneqassanngillat.
Imm. 8. Inigisat imm. 5 aamma 6 malillugit atugassiissutigineqartut atuuffiup naanerani qimanneqassapput. Inissiat pineqartut nutserfigineqarnerinut qimanneqarnerinillu atatillugu aningaasartuutit Namminersorlutik Oqartussanit matussuserneqartassapput.
Imm. 9. Piffissami ilaasortaajunnaarnersiuteqarfimmi utaqqiisaasumik ineqartitsisoqassaaq. Inissianut Namminersornerullutik Oqartussat attartortittagaannut ineqarnermut akiliutit naatsorsorneqartarnerinut maleruagassat qaqugukkulluunniit atuuttut naapertorlugit ineqarnermut akiliuteqartoqartassaaq. Piffissaq ilaasortaajunnaarnersiuteqarfik naappat inigisaq qimanneqassaaq.
Imm. 10. Napparsimaneq aamma qanigisap toquneranut napparsimarulunneranulluunniit atatillugu najuutinnginneq Naalakkersuisut Siulittaasuannut Naalakkersuisunullu ilaasortanut pissutissaqavilluni peqataannginnertut isigineqassaaq. Najuutinnginnermi Namminersorlutik Oqartussani kommuninilu tjenestemandinut malittarisassassat qaqugukkulluunniit atuuttut malillugit akiliunneqarluni angalasoqarsinnaatitaavoq.
Imm. 11. Naartunermut, erninermut meeravissiartaarnermullu atatillugu sulinngiffeqarneq Naalakkersuisut Siulittaasuannut Naalakkersuisunullu ilaasortanut pissutissaqavilluni peqataannginnertut najuutinnginnertut isigineqassaaq.”
Inatsisartut inatsisaat una ulloq 1. juli 2015 atuutilerpoq.
L_03-2015_forslag_kn
L_03-2015_bemaerk_kn
L_03-2015_betaenk_kn
L_03-2015_aendring_kn